FSMART ดีดบวก 4% ลุ้นชนเป้า 21 บ. โบรกมอง “ตู้เต่าบิน” หนุนกำไรเพิ่ม
FSMART เด้งกลับ 4% แตะ 20 บาท ฟาก "บล.ฟินันเซีย ไซรัส" คงเป้า 21 บาท สะท้อนความสามารถในการทำกำไรของธุรกิจ "ตู้เต่าบิน" 
FSMART เด้งกลับ 4% แตะ 20 บาท ฟาก "บล.ฟินันเซีย ไซรัส" คงเป้า 21 บาท สะท้อนความสามารถในการทำกำไรของธุรกิจ "ตู้เต่าบิน"
3 ส.ค. 2565

ผู้สื่อข่าวรายงานว่า วันนี้ (3 ส.ค.65) ราคาหุ้น บริษัท ฟอร์ท สมาร์ท เซอร์วิส จำกัด (มหาชน) หรือ FSMART ณ เวลา 10:38 น. อยู่ที่ระดับ 20 บาท บวก 0.80 บาท หรือ 4.17% สูงสุดที่ระดับ 20.10 บาท ต่ำสุดที่ระดับ 19.40 บาท ด้วยมูลค่าการซื้อขาย 82.65 ล้านบาท

ด้าน บล.ฟินันเซีย ไซรัส ระบุในบทวิเคราะห์ ปรับไปใช้ราคาเป้าหมายปี 66 ที่ 21.00 บาท (SOTP) เพื่อสะท้อนความสามารถในการทำกำไรของธุรกิจตู้เต่าบินเต็มปี ราคาเป้าหมายดังกล่าวมาจาก 1) มูลค่าธุรกิจตู้เต่าบิน 14.00 บาท อิง PE ที่ 30 เท่า สูงกว่าค่าเฉลี่ยของกลุ่มเครื่องดื่มที่ 25 เท่า เนื่องจากอัตราการเติบโตสูงกว่ามากในช่วงแรกของการเริ่มธุรกิจ และ 2) มูลค่าธุรกิจตู้บุญเติม 7.00 บาท อิง DCF, WACC 7.4%, Terminal Value 3% ลดคำแนะนำเป็นถือจากเดิมซื้อ เพราะ Upside ที่แคบลง
โดยคาดกำไรสุทธิไตรมาส 2/65 อยู่ที่ 84.6 ล้านบาท โต 4.5% จากไตรมาสก่อน, ลบ 24.8% จากปีก่อน เป็นกำไรที่ลดลงจากปีก่อนติดต่อกันเป็นไตรมาสที่ 4 แต่เริ่มติดลบน้อยลงเพราะรับรู้ผลประกอบการ ของธุรกิจตู้บุญเติมเข้ามาช่วย โดยส่วนแบ่งกำไรจากธุรกิจตู้บุญเติมในไตรมาสนี้มี สัดส่วน 8.9% ของกำไรในส่วนของธุรกิจหลักคือตู้บุญเติม คาดว่ารายได้จะยังคง ชะลอต่อเนื่อง ลดลง 1.4% จากไตรมาสก่อน, ลดลง 19.1% จากปีก่อน สถานการณ์ยังใกล้เคียงไตรมาส 1/65 ลูกค้าหลัก ของตู้บุญเติมเป็นผู้มีรายได้น้อย จึงได้รับผลกระทบจากค่าครองชีพที่สูงขึ้น และการแพร่ระบาดของ COVID-19 ที่ยืดเยื้อ การที่บริษัทขยายบริการและขยายฐานลูกค้าไปสู่กลุ่มองค์กร ทำได้เพียงช่วยชะลอการลดลงของธุรกิจเติมเงิน ทั้งนี้ หากไม่มีส่วนแบ่งกำไรของตู้เต่าบิน คาดกำไรของธุรกิจตู้บุญเติม ลดลง 4.5% จากไตรมาสก่อน